
ОБЯВЛЕНИЕ
ПО РЕДА НА ЧЛ.26 АЛ.2 ОТ ЗАКОНА НА НОРМАТИВНИТЕ АКТОВЕ

ПРОЕКТ ЗА ПРИЕМАНЕ НА   
НАРЕДБА
ЗА УСЛОВИЯТА И РЕДА ЗА ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В  ДЕТСКАТА  ГРАДИНА НА ТЕРИТОРИЯТА НА ОБЩИНА ЛЕТНИЦА
 
МОТИВИ:

1. Причини, налагащи приемането на подзаконовия нормативен акт:
Настоящата Наредба се приема на основание чл.59. (1) от Закона за предучилищното и училищното образование (ЗПУО) .
1. Цели, които се поставят:
· Точно и ясно да се определят условията, редът и начинът за записване, отписване и преместване на деца в детската градина (ДГ) и яслената група в детската градина (ДГ) от 10 месечна до 3-годишна възраст, в групите на детската градина от 3 годишна възраст до постъпването им в І клас на територията на  Община Летница.  
· Равнопоставеност
· Законосъобразност
· Целесъобразност
1. Финансови и други средства, необходими за прилагането на новата уредба:
Проекта за приемане на Наредба за условията и реда за записване, отписване и преместване на деца в детската градина на територията на община Летница не предвижда изразходването на финансови средства при прилагането и от страна на Община Летница. При необходимост от финансиране за изпълнение на Наредбата, средствата ще бъдат осигурени от общински/държавен бюджет или от външни източници. 
1. Очаквани резултати от прилагането, включително финансови, ако има такива:
Точно и ясно да се определят редът и начинът за прием в детската градина (ДГ) и яслената група в детската градина (ДГ) от 10 месечна до 3-годишна възраст, в групите на детската градина от 3 годишна възраст до постъпването им в І клас на територията на  Община Летница.
1. Анализ за съответствие с правото на Европейския съюз:
Настоящият проект на Наредба за условията и реда за записване, отписване и преместване на деца в детската градина на територията на община Летница е подзаконов нормативен акт, разработен на основание чл.59. (1) от Закона за предучилищното и училищното образование (ЗПУО)  и чл.21, ал.1, т.23 и ал.2 от Закона за местното самоуправление и местната администрация. Съответствието му с правото на Европейския съюз е предопределено от синхронизирането на действащото българско законодателство с регламентите и директивите, относими към тази материя.


Във връзка с чл.26, ал.2 от Закона за нормативните актове, отразяващ задължението за публикуване на проекта за изменение/допълнение на нормативен акт с цел информираност на населението и прозрачност в действията на институциите, в 30-дневен срок – от 22.02.2017 г. до 24.03.2017 г. включително, от публикуване на настоящото на интернет страница на Община Летница, се приемат предложения и становища относно така изготвения проект на НАРЕДБА ЗА УСЛОВИЯТА И РЕДА ЗА ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В  ДЕТСКАТА  ГРАДИНА НА ТЕРИТОРИЯТА НА ОБЩИНА ЛЕТНИЦА


Предложения и становища по проекта могат да бъдат подавани в деловодството на Община Летница в писмен вид, по пощата, на адрес: гр. Летница, бул.”България” № 19 - Център за услуги и информация, както и на имейл адрес: letnitsa@mail.bg

НАРЕДБА
ЗА УСЛОВИЯТА И РЕДА ЗА ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В  ДЕТСКАТА  ГРАДИНА НА ТЕРИТОРИЯТА НА ОБЩИНА ЛЕТНИЦА

РАЗДЕЛ І
ОСНОВНИ ПОЛОЖЕНИЯ
Чл. 1. Тази наредба се създава  във връзка с чл.59.(1) от Закона за предучилищното и училищното образование (ЗПУО)
Чл. 2. С тази наредба се определят редът и начинът за прием в детската градина (ДГ) и яслената група в детската градина (ДГ) от 10 месечна до 3-годишна възраст, в групите на детската градина от 3 годишна възраст до постъпването им в І клас на територията на  Община Летница.
Чл. 3. Разпоредбите на настоящата Наредба са задължителни за всички участници в системата на предучилищното образование в Община Летница – децата, учителите, директора и родителите, както и за непедагогически персонал в детската градина, имащ пряко отношение към предмета на Наредбата.
Чл. 4. С Наредбата следва да са запознати всички педагогически специалисти и непедагогически персонал, родители, обществените съвети и настоятелствата на общинската градина.

РАЗДЕЛ ІІ
ПОСТЪПВАНЕ И ЗАПИСВАНЕ НА ДЕЦА ЗА ПРЕДУЧИЛИЩНО ОБРАЗОВАНИЕ

Чл. 5. Постъпването на децата в детската градина се извършва по желание и избор на родителите (настойниците).
Чл. 6. Децата във всички възрастови групи се приемат целогодишно, при наличие на свободни места:
(1) Броят на групите и броят на децата в група в общинската детска градина се определя от директора на детската градина след съгласуване с педагогическия съвет в съответствие с държавния образователен стандарт за финансирането на институциите и с държавния образователен стандарт за физическата среда и информационното и библиотечното осигуряване на детските градини, училищата и центровете за подкрепа за личностно развитие.
(2) Свободни места в детската градина са местата в рамките на определения брой по ал. 1, които са останали незаети след записване на всички желаещи деца към определен момент.
Чл. 7. Предучилищното образование полага основите за учене през целия живот, като осигурява физическото, познавателното, езиковото, духовно-нравственото, социалното, емоционалното и творческото развитие на децата, отчитайки значението на играта в процеса на педагогическото взаимодействие.
Чл. 8. (1) Образованието като процес включва обучение, възпитание и социализация.
(2) Образованието е национален приоритет и се реализира в съответствие със следните принципи:
· единна държавна образователна политика за осигуряване правото на предучилищно и училищно образование;
· ориентираност към интереса и към мотивацията на детето и на ученика, към възрастовите и социалните промени в живота му, както и към способността му да прилага усвоените компетентности на практика;
· равен достъп до качествено образование и приобщаване на всяко дете и на всеки ученик;
· равнопоставеност и недопускане на дискриминация при провеждане на предучилищното и училищното образование;
· запазване и развитие на българската образователна традиция;
· хуманизъм и толерантност;
· съхраняване на културното многообразие и приобщаване чрез българския език;
· иновативност и ефективност в педагогическите практики и в организацията на образователния процес въз основа на научна обоснованост и прогнозиране на резултатите от иновациите;
· прозрачност на управлението и предвидимост на развитието на предучилищното и училищното образование.
Чл. 9. В началото на учебната година директорът определя със заповед учителите и помощния персонал на всички групи.
Чл. 10. Децата, постъпили в яслена група в детската градина, се отглеждат, възпитават, социализират и обучават по стандарти за ранно детско развитие, приети с наредба на министъра на здравеопазването и министъра на образованието и науката.
Чл. 11. (1) Предучилищното образование се организира в групи според                   възрастта на децата.
(2) Предучилищното образование може да се организира и в разновъзрастови групи.
(3) Сформирането на групите по ал. 1 и 2 се определя с държавния образователен стандарт за предучилищното образование.
Чл. 12. (1) Децата в детската градина  се приемат с писмена молба от родителите или техни настойници.
1. Заявлението съдържа: данни с имената на детето, ЕГН, градините за които кандидатства, подредени по предпочитания от родителя, настойника, адрес, телефон, имейл, адрес за връзка.
2. Към заявлението се прилага: 
• копие от акта за раждане на детето 
• медицински документи, които са следните: 
здравен картон, имунизационен  паспорт, медицинска бележка от личния лекар, че детето е здраво и неопаразитено, талон от личния лекар за проведени профилактични прегледи, талон от личния лекар за здравословно състояние, изследване за паразити, документ доказващ дохода на член от семейство и поредността на детето за ползване на облекчение при заплащане на таксите.
Чл. 13. Приемът на документи се извършва от директора на детската градина/училището или от упълномощено от него лице, което проверява документите, сверява данните и завежда подаденото заявление във входящия регистър с пореден номер.


РАЗДЕЛ ІІІ
ОТПИСВАНЕ И ПРЕМЕСТВАНЕ НА ДЕЦА В ОБЩИНСКИТЕ ДЕТСКИ ГРАДИНИ И В ПОДГОТВИТЕЛНИ ГРУПИ НА ОБЩИНСКИТЕ УЧИЛИЩА В ОБЩИНА ЛЕТНИЦА

Чл. 14. Всяко прието дете през учебната година е длъжно да се яви в срок от петнадесет дни от подаване на молба по чл. 12. В противен случай мястото се заема от друго дете.
Чл. 15.  Деца, отсъстващи от градина повече от един месец, без да са подали писмена молба и без да са получили писмено разрешение от Директора, се отписват от градината.
Чл. 16. При отписване/преместване на дете, родителите заплащат всички дължими такси в детската градина.
Чл. 17. Въз основа на писмено заявление за отписване, подадено от родител, директорът на детската градина издава служебна бележка за платените такси.
Чл. 18. Децата от градинските групи се отписват по желание на родителите, при преместване в друга ДГ или постъпване в училище.
Чл. 19. Преместването на дете от една в друга група става само с изричното разрешение на Директора.
Чл. 20. (1) Децата се отписват от яслена група от 1.09. в годината, когато навършват тригодишна възраст или по желание на родителите преди този срок. 
(2) За предучилищно образование по преценка на родителя или при липса на яслена група в съответното населено място, както и при наличие на свободни места в детската градина може да постъпят и деца, навършили две години към началото на учебната година на постъпването.
Чл. 21. Детската градина или училището издава удостоверение за завършено задължително предучилищно образование за децата от подготвителните възрастови групи при завършване на предучилищното образование.

ПРЕХОДНИ И ЗАКЛЮЧИТЕЛНИ РАЗПОРЕДБИ
 
§ 1. Наредбата се приема на основание чл.59.(1) от Закона за предучилищното и училищното образование (ЗПУО).
§ 2. За неуредени в настоящата Наредба въпроси се прилагат реда и правилата на Закона за предучилищното и училищното образование и действащото законодателство на Република България.
§  3.  Настоящата наредба е приета с Решение № …. от ………. г., Протокол № …… на Общински съвет – Летница и влиза в сила три дни след датата на публикуването и на сайта на община Летница.


